ועדת הפנים ואיכות הסביבה, כנסת 15, פרוטוקול מספר 398, 2002-02-20 09:30

משה גפני: בוקר טוב.

משה גפני: אני מתכבד לפתוח את ישיבת הוועדה.

משה גפני: על סדר-היום: הצעת חוק לשימור מפרץ אילת, התשס"א-2001, של קבוצה גדולה של חברי כנסת.

משה גפני: הראשונה שבהם חברת-הכנסת נחמה רונן.

משה גפני: הצעת החוק לגבי נושא שימור מפרץ אילת היא ארוכה ומקיפה.

משה גפני: אני רוצה להקדים ולומר, אמרו לי שיש התקפות נגד חברת-הכנסת נחמה רונן.

משה גפני: אני מבקש להסתייג לחלוטין מהעניין הזה, מכיוון שאם בכל פעם שחבר כנסת יעלה הצעת חוק שלא תמצא חן בעיני מישהו יפרסמו מודעות בתשלום נגדו, אני חושב שזה דבר לא נכון ואסור לעשות את זה.

משה גפני: אם יש כאן בוועדה כאלה שעומדים מאחורי המודעות האלה, הייתי שמח מאוד שהם יתנצלו על כך ואז נוכל לדון באופן אובייקטיבי בחוק.

משה גפני: על כל פנים, אני זוכר שגם היתה מודעה נגד השר נסים דהן, שגם היא היתה חמורה מאוד.

משה גפני: אני חושב שזאת לא הדרך.

משה גפני: יש הצעת חוק.

משה גפני: אני מתכוון לנהוג בעניין הזה באופן האובייקטיבי ביותר.

משה גפני: אני אביע את דעתי בהמשך או לקראת ההצבעה.

משה גפני: אני מתכוון לתת לכל הצדדים לומר את דבריהם, את השגותיהם ואת עמדתם בעניין החוק וצריך לנהל את הדיון באופן תרבותי ומסודר.

איוב קרא: אדוני היושב-ראש, יש לי הצעה לסדר.

משה גפני: בבקשה.

איוב קרא: כבר שנה וחצי אנחנו דנים בסוגיית מפרץ אילת.

איוב קרא: אני מציע שהיום תוכרע הסוגייה הזאת.

איוב קרא: זו בושה לוועדת הפנים של הכנסת, זו בושה לנו כחברי כנסת שאנחנו מקיימים עשרות דיונים כאשר המפרץ באילת בעצם נכחד, לא נשאר ממנו שום דבר.

איוב קרא: צריך להחליט או שכלובי הדגים נשארים במקום או שמעבירים אותם למקום אחר.

איוב קרא: אי-אפשר להמשיך באותו מצב.

איוב קרא: זה אבסורד וזה לא מכובד לוועדת הכנסת.

נסים דהן: חבר-הכנסת איוב קרא, מה אתה רוצה מהכלובים?

נסים דהן: החוק מדבר על שימור מפרץ אילת.

איוב קרא: ברור לי מה כוונת המחוקק.

משה גפני: חבר-הכנסת איוב קרא, לפני מספר שבועות, בלי קשר לדיונים העקרוניים שקיימנו בנושא כלובי הדגים ומה שנלווה לעניין הזה, מליאת הכנסת קיבלה הצעת חוק בקריאה טרומית והיא הועברה לוועדת הפנים ואיכות הסביבה.

משה גפני: אני נתתי לעניין הזה עדיפות.

משה גפני: החוק הזה מגיע עכשיו כאילו לא היו דיונים לפני כן.

משה גפני: יש הצעת חוק שעליה אנחנו דנים.

משה גפני: חברת-הכנסת נחמה רונן, בבקשה.

נחמה רונן: אדוני היושב-ראש, תודה רבה ובוקר טוב לכל מי שנמצא פה.

נחמה רונן: ביום חמישי האחרון התפרסמה כתבה של העיתונאי יואב יצחק בעיתון "גלובס", כתבה שמאשימה אותי לכאורה שהצעת החוק שלי, חוק מפרץ אילת, הולכת להפוך את מפרץ אילת לשמורת טבע וכתוצאה מזה הולכות להיות הטבות מפליגות לבעלי המצפה התת-ימי.

נחמה רונן: אני שוחחתי עם העיתונאי.

נחמה רונן: אמרתי לו שהצעת החוק לא נמצאת לידי.

נחמה רונן: הוא תפס אותי בתל-אביב.

נחמה רונן: אמרתי לו שאם הוא יקרא בעיון את הצעת החוק הוא יראה שלא מוזכרת בה ולו במילה אחת שמורת טבע ואף סעיף מסעיפי החוק, המאוד מורכב הזה, לא מדבר על שמורת טבע, נהפוך הוא.

נחמה רונן: הצעת החוק, שמיד נדון בפרטים שלה, מדברת על שיקום, על שימור.

נחמה רונן: היא לא מדברת על שמורת טבע.

נחמה רונן: מיום חמישי, דבר שהיה די צפוי, דרך אגב, למי שקרא את הכתבה, התחילו להופיע מודעות בעיתונים "הארץ" "ידיעות אחרונות" וב"מעריב".

נחמה רונן: רק מבדיקה שטחית שעשיתי, מדובר פה על קמפיין שמעל חצי מיליון שקל, שכל כולו מוקדש להתקפות אישיות, להשמצות ולשקרים עלי במסווה של מישהו שבכלל לא חתום על המודעות.

נחמה רונן: מודעה בלי חתימה.

נחמה רונן: הסיומת שלה: "הצילו את המפרץ מהכרישים".

נחמה רונן: זה מזכיר לנו מודעות אחרות שהיו עם סיומת כזאת, אבל המודעות לא חתומות.

נחמה רונן: בדיונים הרבים שהיו פה בכנסת, והזכיר את זה חבר-הכנסת איוב קרא, ובדיונים שהיו במועצה הארצית לתכנון ובניה שהוחלט בהם שבמפרץ אילת לא תהיה חקלאות ימית, זו החלטה עקרונית לאחר דיונים רבים, אנחנו בעצם שמנו את גלימת המזהמים על החקלאות הימית.

נחמה רונן: לא אמרנו שהם המזהמים מספר אחד ולא אמרנו שרק הם מזהמים את המפרץ, אבל שמנו את גלימת המזהמים גם עליהם והגענו למסקנה שהם לא יכולים להישאר שם.

נחמה רונן: אבל במודעות האלה, אדוני היושב-ראש, הם שמו את הגלימה על עצמם, משום שמי שבוחר לתקוף בצורה כל כך זדונית ולהכפיש חבר כנסת שמאמין בדרכו, גם אם זה פוגע במישהו אחר, יש הרבה מה להגיד על העניין הזה.

נחמה רונן: אני לא אגיד את זה פה בוועדה.

נחמה רונן: דרך אגב, אני גם לא הולכת לתבוע תביעת דיבה לא את העיתון, לא את העיתונאי ולא את חברות הדגים.

נחמה רונן: אדוני היושב-ראש, אני רוצה להגיד לך, אדוני היושב-ראש, מי תומך בהצעת החוק שלי.

נחמה רונן: תומכים בה מעל 50 חברי כנסת.

נחמה רונן: תומך בה המשרד לשיתוף פעולה אזורי, המשרד לאיכות הסביבה, משרד התיירות, הגופים הירוקים כולם ועיריית אילת.

נחמה רונן: למה אני מדגישה את עיריית אילת?

נחמה רונן: משום שאם בהצעת החוק הזו היה מדובר על שמורת טבע או על הגבלת פיתוח, תראה לי ראש רשות אחת או רשות שהיתה מוכנה לתת יד להצעת חוק הזאת.

נחמה רונן: איזה ראש רשות ירצה לתת יד להגבלת הפיתוח באזור הרשות שלו?

נחמה רונן: לכן, יש פה מטרה של הטעיה, יש פה מטרה של רמייה.

נחמה רונן: פשוט לקחת את הדיון מהצעת החוק עצמה לכיוונים אחרים לגמרי.

נחמה רונן: לזה אני לא אתן יד, כי הדיון על כלובי הדגים ועל החקלאות הימית צריך להיעשות במקום אחר.

נחמה רונן: יש לו מקום ראוי מאוד.

נחמה רונן: יש לי ויכוח על זה עם השר דהן ועם אנשים אחרים.

נחמה רונן: זו לא הצעת החוק הנוכחית.

נחמה רונן: אני אקריא ממנה רק ארבעה עיקרים קצרים משום שאנחנו בוודאי נדון בה בהמשך.

נחמה רונן: הצעת החוק אומרת שמטרת החוק היא לשמר את החי, הצומח והסביבה במפרץ אילת; מפרץ אילת הוא קניין הציבור ומיועד לתועלת הציבור, לטובת דור ההווה והדורות הבאים.

נחמה רונן: זו הצעת חוק שיש בה דקלרציה מאוד משמעותית של כנסת ישראל לגבי מפרץ אילת.

נחמה רונן: במפרץ אילת לא יותרו שימושים לפעולות אלא אם הם מיועדים לתועלת כלל הציבור, אם הם בעלי זיקה למפרץ אילת וחופיו, ולא יבצע אדם, לא יורה ולא ירשה לאחר לבצע פעולה הגורמת או עלולה לגרום פגיעה במפרץ אלא על פי דין ובהתאם להוראות חוק זה.

משה גפני: לפי החוק שאתם מציעים, מה עם הגופים או נושאים שקיימים היום במפרץ אילת?

נחמה רונן: אני רוצה גם לזה להתייחס.

נחמה רונן: אם תרשה לי רק לסיים את הדברים.

נחמה רונן: לגבי סעיפי החוק, יש הוראות שונות להרבה מאוד גופים.

נחמה רונן: לרשות הנמלים, למשל, ששמעתי שיש להם הערות.

נחמה רונן: על חלק אפשר לדון ולקבל, חלק אני אציע לא לקבל.

נחמה רונן: הוועדה בסופו של דבר תחליט.

נחמה רונן: יש בחוק הזה הרבה מאוד סעיפים.

נחמה רונן: אנחנו רק בדיון הראשוני, עוד לא התחלנו את הדיון למרות שמערכת ההשמצות מדברת על כאילו הכל מוכרע.

נחמה רונן: אדוני היושב-ראש, אני יודעת מה זה אומר להילחם בבעלי ממון, כאלה שיש להם כסף, וראינו כמה כסף יש, משום שראינו איזה שיטפון של מודעות בעיתונים על הצעת החוק.

נחמה רונן: אני לא נרתעת מזה.

נחמה רונן: הם יכולים במקום קמפיין של חצי מיליון שקל לפרסם בחצי מיליארד שקל.

נחמה רונן: זה ממש לא מעניין אותי.

נחמה רונן: אני אמשיך להילחם על הדרך שלי.

נחמה רונן: הם לא יזיזו אותי מילימטר עם השמצות כאלה, עם השמצות אחרות.

נחמה רונן: אם זה הקו לקחת מה שכתוב בעיתון ולעשות מודעות, בבקשה.

נחמה רונן: אין שום בעיה.

נחמה רונן: אני יכולה להמליץ שישימו תמונה צבעונית, לא רק תמונה רגילה.

נחמה רונן: בסופו של דבר, אדוני, מה שחשוב זה פחות ההשמצות נגדי.

נחמה רונן: עם זה אני אסתדר.

נחמה רונן: תאמין לי שאני ישנה טוב בלילה.

נחמה רונן: מה שחשוב זה העניין עצמו והשמירה על מפרץ אילת והשיקום שלו.

נחמה רונן: זה ייעשה אך ורק על ידי הצעת החוק הזאת ועל ידי דיונים שיהיו פה בוועדה ובהם יכינו את הסעיפים יותר טוב או פחות טוב.

נחמה רונן: אבל זה המקום לבוא להתדיין ולראות מה אנחנו עושים לשיקום המפרץ, שזה נשוא הצעת החוק ולא שום דבר אחר.

נחמה רונן: כל ניסיון לקחת את הצעת החוק הזאת לדיון אחר, שמקומו חקלאות ימית, אני לא אתן לזה יד, אני מקווה שגם אתה לא תיתן לזה יד.

נחמה רונן: אדוני היושב-ראש, בעקבות ההשמצות והמודעות בעיתונים קיבלתי הרבה מאוד טלפונים מחברי כנסת, רובם כאלה שלא היה להם עניין בכלל לא בנושא מפרץ אילת ולא בנושאים אקולוגיים, אבל הם צלצלו ואמרו לי: אנחנו לא חתומים על הצעת החוק שלך, אבל אם זו הדרך של בעלי הון לבוא ולהילחם בחברי כנסת, תקבלי את התמיכה שלנו ותעבירי את הצעת החוק הזאת עוד יותר מהר ממה שאת חושבת.

נחמה רונן: לסיום, אולי הטלפון הכי מרגש שקיבלתי אתמול זה מעובדים במשרד לאיכות הסביבה, אנשים שהייתי המנכ"לית שלהם.

נחמה רונן: הם אמרו לי: אל תירתעי משום שהטובים תמיד מנצחים.

נחמה רונן: אני חושבת, אדוני, זה מה שיהיה בסוף עם הצעת החוק הזאת.

נחמה רונן: לא יסיטו אותנו לשום מקום אחר שאנחנו לא רוצים להיות בו.

נחמה רונן: יהיה דיון עקרוני בהצעת החוק.

נחמה רונן: אם יצטרכו לשנות דברים מסויימים הם ישונו.

נחמה רונן: דרך אגב, הצעת חוק, למי שלא בקיא, היא תמיד לעתיד.

נחמה רונן: הצעות חוק בכנסת ישראל לא מחוקקות רטרואקטיבית.

משה גפני: תודה רבה.

משה גפני: אנחנו נדון על הצעת החוק לגופה עם היועצת המשפטית של הוועדה.

משה גפני: אנחנו לא נעשה שום דבר שיהיה בניגוד לתקנון.

איוב קרא: אדוני היושב-ראש, אפשר לשאול אותך שאלה?

משה גפני: בבקשה.

איוב קרא: מדוע הפסקת את הדיונים סביב הסוגייה הזו בוועדה ללא שום שייכות לחוק הזה?

משה גפני: לא הפסקתי.

משה גפני: השר דהן, בבקשה.

נסים דהן: אדוני היושב-ראש, חבריי חברי הכנסת, אורחים שנמצאים כאן בוועדה.

נסים דהן: אני זימנתי את עצמי לוועדה למרות שלא הייתי חייב לבוא.

נסים דהן: משרד הבריאות יכול היה לשלוח כל פקיד בכיר אחר, ונמצאות אתנו כאן פקידות בכירות בנושא הזה: גב' הדסה עדן, מהנדסת המחוז, שתביע בהמשך הדיונים את עמדת משרד הבריאות.

נסים דהן: אדוני היושב-ראש, אני זימנתי את עצמי לוועדה משתי סיבות.

נסים דהן: הסיבה הראשונה כבר נאמרה בתחילת הדיון.

נסים דהן: אם מישהו חושב שכל החוק הזה נועד בשביל כלובי הדגים במפרץ אילת, מי שמזכיר את החוק הזה בהקשר לכלובי הדגים עושה עוול לחוק, עושה עוול לחברה.

נסים דהן: אין שום קשר בין החוק לבין כלובי הדגים במפרץ אילת.

נסים דהן: למה כשדנים על איכות סביבה ושמירת טבע מזכירים איזה נושא שבכלל לא קשור לזה.

נסים דהן: אף אחד עוד לא קבע שכלובי הדגים במפרץ אילת פוגעים בטבע.

נסים דהן: יכול להיות שהחוק הזה יחוקק וכלובי הדגים יכולים להישאר שם אם יתברר שהם חלק מהטבע.

נסים דהן: כולנו רוצים לשמר את הטבע, כולנו רוצים להגן על הטבע, כולנו רוצים לשמור על מפרץ אילת, יש לו יעודים חשובים מאוד, אבל אין קשר בין הדברים.

נסים דהן: יכול להיות שיתברר שכלובי הדגים הם הפגיעה הכי גדולה במפרץ אילת ואז אפילו אם לא יהיה חוק כזה, למחרת אני אוציא אותם כשר לאיכות הסביבה בנושא מפרץ אילת.

משה גפני: תסביר לוועדה למה.

נסים דהן: השר לאיכות הסביבה, ידידי היקר השר צחי הנגבי בתוקף תפקידו היה צריך לשבת כאן.

נסים דהן: השר הנגבי, ביושרו האישי, ביקש להוציא את הנושא הזה ממנו כיוון שהוא חושש שאולי יש לו איזה ניגוד אינטרסים.

יהודית נאות: לא אולי.

נסים דהן: אני אומר אולי.

נסים דהן: אף אחד לא יגיד לי מה לומר.

נסים דהן: כשאת תדברי, תגידי מה שאת רוצה.

נסים דהן: לכן, היועץ המשפטי ביחד עם הממשלה ביקשו ממני לטפל בנושא הזה.

נסים דהן: אני יכול לספר לכם, לפני שביקשו ממני לטפל בנושא הזה לא ידעתי כלום, בקושי ידעתי איפה זה נמצא על המפה, לשם הגזמה.

נסים דהן: לא ידעתי הרבה.

נסים דהן: אבל מהרגע שהממשלה הטילה על כתפיי הצרות את הנושא הזה, נכנסתי לעובי הקורה.

נסים דהן: אני לא רוצה עכשיו להרחיב מה עשיתי כדי ללמוד את הנושא.

נסים דהן: אני יכול לקבל על זה היום, אחרי כל מה שאני יודע, תואר פרופסור למפרץ אילת.

משה גפני: אתה ממלא מקום השר לאיכות הסביבה במינוי הממשלה לגבי הנושא של מפרץ אילת.

נסים דהן: לגבי כלובי הדגים.

נסים דהן: לכן אני בא ואומר חד משמעית: תוציאו את הנושא של כלובי הדגים מהחוק הזה.

נסים דהן: נטפל בנושא כלובי הדגים.

נסים דהן: ישבנו ועשינו עבודה.

נסים דהן: כתבתי תזכיר.

נסים דהן: התזכיר הזה יוגש לממשלה היום.

נסים דהן: הממשלה, בעזרת השם, תאשר אותו ביום ראשון.

נסים דהן: התזכיר שכתבתי הוא על דעת כל המשרדים הנוגעים בדבר.

נסים דהן: זה תזכיר בהסכמה כוללת של כולם.

נסים דהן: לא היה אחד שנוגע לעניין שגילה התנגדות לתזכיר שכתבתי.

נסים דהן: לכן אני מבקש שתדונו לגופו של עניין.

נסים דהן: עזבו את כלובי הדגים בצד.

נסים דהן: הוא לא קשור לחוק הזה.

נסים דהן: לעצם החוק, אנחנו רוצים לשמר את מפרץ אילת כמשאב טבעי.

נסים דהן: בואו לא נהיה יותר חכמים מהטבע עצמו.

נסים דהן: זאת אומרת, לא נחוקק חוקים שרוצים להתנהג יותר טוב ממה שהטבע מתנהג.

נסים דהן: למסקנה הזו האדם הגיע מזמן, שכל התערבות שלו בטבע רק מזיקה לטבע.

נסים דהן: אם אנחנו רוצים לשמר את הטבע, בואו ניתן לפחות לכוחות הטבע לעשות את שלהם ולא נתערב בהם.

נסים דהן: למה אני אומר את זה?

נסים דהן: מכיוון שכשאנחנו קוראים את החוק, מראש אנחנו קובעים כל מיני עובדות.

נסים דהן: מצד אחד אנחנו רוצים לשמר את הטבע, מצד שני אנחנו מתערבים בטבע.

נסים דהן: אם אנחנו רוצים להתערב בטבע, זה לא נקרא שימור.

נסים דהן: שימור זה לתת לטבע לעשות את שלו.

נסים דהן: כשאני אומר לתת לטבע לעשות את שלו, יש לזה הגדרה מדעית: כושר נשיאה.

נסים דהן: כשאנחנו פוגעים באיזון של כושר הנשיאה, הטבע מתחיל להשתנות.

נסים דהן: אם אנחנו נתחיל לגדל רק אריות בג'ונגל, כושר הנשיאה של אותו ג'ונגל ישתנה ויהיו רק אריות, אבל לא יהיו פילים, לא יהיו זברות ולא אנטילופות ולא יהיה שום דבר.

נסים דהן: אחר-כך גם אריות לא יהיו, כי גם להם לא יהיה מרחב מחיה, לא יהיה להם מזון והם ימותו או שיאכלו אחד את השני.

נסים דהן: לכן חסרות לי בחוק אותן מוסכמות שלדעתי צריך לקבע אותן כמסמרות של ברזל.

נסים דהן: מצד אחד, אנחנו רוצים לשמר את הטבע.

נסים דהן: המשמעות של זה היא לא להתערב.

נסים דהן: למה?

נסים דהן: כי על אותו מסר, לבנות בתי מלון גם במרחק של 100 מטר מהחוף, זה נקרא להתערב.

נסים דהן: להציף את מפרץ אילת מסביב בבתי מלון, יכול להיות שמבחינה תיירותית זה מצוין, יכול להיות שזו פרנסה מצויינת לתושבי העיר אילת, יכול להיות שזה גם יביא קצת יופי, אבל זה יהרוס את המפרץ.

נסים דהן: מצד שני, למשל אני לא רואה פה שבתוך כל השרים שיכולים למנות נציגים, את משרד הבריאות.

נסים דהן: אני לא יודע מי שומר יותר על הטבע ועל בריאות האנשים יותר ממשרד הבריאות שבכלל לא מוזכר בחוק.

נסים דהן: לנו יש הרבה מה לומר כאן ואנחנו עושים המון.

נסים דהן: הנציגה שלי, גב' הדסה עדן, מהנדסת המחוז, מעורבת כמעט בכל תכנית ובכל פרט סביב מפרץ אילת ובתוך העיר אילת.

נסים דהן: חשוב שמשרד הבריאות יהיה מיוצג שם גם במסגרת של שמירת טבע.

נסים דהן: כולנו בעד שמירת טבע, טיפוח טבע והתערבות מינימלית של האדם בטבע.

נסים דהן: דרך אגב, כל מה שאנחנו עושים, אנחנו מתערבים בטבע.

נסים דהן: כשאנחנו בונים ערים, אנחנו לא הורסים לפעמים הרים, גבעות, חולות נודדים?

נסים דהן: כשאנחנו סוללים כבישים, אנחנו לא פוגעים בטבע?

נסים דהן: לכן אני מבקש, אדוני היושב-ראש, שני דברים.

נסים דהן: בואו נפריד את נושא כלובי הדגים מנושא שימור המפרץ.

נסים דהן: איוב קרא: אתה יודע שאם לא היו כלובי הדגים, לא היה החוק הזה.

נסים דהן: שר הבריאות נסים דהן: אדרבא, זה סימן הכי גדול שאנשים לא מסוגלים לדון לגופו של עניין, ואחר-כך אתה מתפלא שיש מודעות.

נסים דהן: למה?

נסים דהן: כי אתה לוקח חוק ומערב בו גופים כלכליים.

נסים דהן: תוציאו אותם מהעסק.

נחמה רונן: מה זה קשור?

נחמה רונן: למה צריכות מודעות בעיתונים?

משה גפני: הוא נגד מודעות בעיתונים.

נסים דהן: כשאתה לוקח חוק ומראש מצהיר שהחוק הזה נועד לפגוע במישהו, אתה מזמין תגובה.

יהודית נאות: יש לי הערה.

יהודית נאות: אנחנו לא יכולים להתייחס לתזכיר שלא ראינו, לא שמענו.

משה גפני: הוא אומר את דעתו.

משה גפני: מותר לו.

נסים דהן: הערה אחרונה.

נסים דהן: כל החוק הזה, לצערי הרב, לא יהיה שווה את הנייר שייחתם אם לא ייאמר במפורש שחלק מהחוק זה שיתוף פעולה אזורי ישראלי-מצרי-ירדני שהם מסביב למפרץ.

נסים דהן: אנחנו נעשה הכל במסגרת החוק כדי לשמר את המפרץ, אבל הצד הירדני שהוא במרחק של 50 מטר מאתנו, לא יקיים את הכללים שאנחנו חושבים שהם משמרים את המפרץ, לא עשינו כלום.

נסים דהן: אם הצד המצרי, שהוא במרחק של 50 מטר מאתנו, לא יקיים את הכללים שאנחנו חושבים שהם חלק מכללים יסודיים לשימור המפרץ, לא עשינו כלום.

נסים דהן: זאת אומרת, אם אנחנו באמת רוצים לשמר את מפרץ אילת, אנחנו צריכים, בראש ובראשונה, לחתום על אמנה בין-לאומית ישראל-ירדן-מצרים, שבה הצדדים הנוגעים בדבר מקבלים על עצמם לפחות את רוח החוק.

משה גפני: תודה רבה לשר הבריאות.

משה גפני: חבר-הכנסת אחמד טיבי, בבקשה.

אחמד טיבי: למען גילוי נאות אני אגיד שאני חתום על הצעת החוק שיזמה חברת-הכנסת נחמה רונן ואני תומך בחוק הזה.

אחמד טיבי: האמת היא, שאם הדיון היה מתנהל על מי מנוחות, יכול להיות שלא הייתי בא.

אחמד טיבי: היות ובימים האחרונים היה מסע צלב נגד יוזמת החוק, חברת הכנסת נחמה רונן, שבנושאים אחרים אני חלוק איתה, אבל אולי בנושאים אזרחיים, נושאים אקולוגיים, איכות סביבה ודברים אחרים, אנחנו נפגשים בהרבה צמתים, מצאתי לנכון לבוא ולמחות נגד הסגנון המכפיש הזה, הדורסני שבא להפחיד חברי כנסת ליזום הצעות חוק שיכולות לפגוע בבעלי הון.

אחמד טיבי: אין דבר מזעזע יותר מאשר ליזום מודעות ענק בעיתונים על מנת לפגוע באינטגריטי של חבר כנסת או בהגינות האישית שלו.

אחמד טיבי: אני מכיר את נחמה רונן מעבודתה כאן בכנסת.

אחמד טיבי: אתם יכולים לנסות להכפיש אותה כמה שאתם רוצים.

אחמד טיבי: יש דבר אחד שאתם לא יכולים לקחת ממנה, זה אינטגריטי, יושרה, הגינות והוגנות.

אחמד טיבי: מה שעשיתם היה נמוך, נחות וזול.

אחמד טיבי: לא עושים דברים כאלה נגד חברי כנסת.

אחמד טיבי: אתם יכולים להיאבק נגד החוק בדרכים דמוקרטיות.

אחמד טיבי: אתם פוגעים בעקרון של חופש פעולה פרלמנטרי של נבחרי ציבור.

אחמד טיבי: גם אתם כאנשי נדל"ן, הון ותקשורת, לא תצליחו להפחיד חברי כנסת בסגנון כזה.

אחמד טיבי: מי שמוציא מודעה נגד השר דהן ראוי לאותו יחס.

אחמד טיבי: אבל מה שאתם עושים הוא מעשה דורסני, כוחני, בלתי מוסרי כשאתם פוגעים בהגינות של אדם הגון, של חברת כנסת מאוד הגונה.

אחמד טיבי: רק בשביל המטרה הזאת הגעתי לישיבה הזאת.

אחמד טיבי: תודה רבה.

משה גפני: תודה רבה.

משה גפני: חבר-הכנסת איוב קרא, בבקשה.

איוב קרא: אדוני היושב-ראש, מכובדיי, ראשית כל, אני חתום על החוק.

איוב קרא: בנוסף לדברים שאמר חבר-הכנסת טיבי, ואני תמים דעים אתו במקרה הזה, אני יכול לומר שאנחנו דנים בוועדה הזאת בסוגייה של מפרץ אילת באופן כולל מזה שנתיים ולצערי הרב בלי תוצאות.

איוב קרא: התחלפו שני יושבי ראש של הוועדה הזאת והם לא מיצו את עצמם בסוגייה שהיא מרכזית בחיי האזור שם ויש לה השלכות על עתידם הכלכלי של עשרות אלפי אנשים, יש לה השלכות על האזור כולו שהוא אחת הפנינות היפות שאפשר להתגאות בה וזה מפרץ אילת.

איוב קרא: אי-אפשר לבוא ולומר שלכלובי הדגים אין השלכות או יש השלכות על המפרץ.

איוב קרא: מה שבטוח הוא שלא היתה שום בעיה ושום קונפליקט בנושא שימור מפרץ אילת עד העלאת הנושא הזה לסדר היום כמקור מפגע במפרץ אילת.

איוב קרא: אני לא נכנס עכשיו לכך אם יש בזה אמת או לא כי עד עכשיו לא הכרענו בסוגייה הזאת, אבל מפרץ אילת, על פניו נפגע והקונפליקט הוא סביב הנושא הזה.

איוב קרא: אי-אפשר להפריד את נושא כלובי הדגים מהסוגייה של שימור מפרץ אילת.

איוב קרא: לדעתי הצעת החוק הזו באה בעצם לזרז את שימור מפרץ אילת, כשבעצם, לצערי הרב, בדיונים רגילים לא הצלחנו להגיע למיצוי כל הבעיה הזאת ולתת פתרונות והמלצות לנושא הזה.

איוב קרא: אי-אפשר לעשות סחבת.

איוב קרא: החוק הזה חייב לעבור.

איוב קרא: זה דבר מרכזי בחיי האזור.

איוב קרא: מאידך, אדוני היושב-ראש, כדי לא לעכב, אתה יודע שהצעת החוק תעבור בקריאה ראשונה וזה יכול לקחת עוד הרבה חודשים, אני מבקש להכריע מיידית בסוגייה הזאת.

איוב קרא: אין סיבה לא להכריע אם הדבר הזה צריך להציל את האזור ממפלה אקולוגית.

איוב קרא: אני מעדיף ללכת על הכרעה כוללת גם במחיר השמצות בעיתונות, גם במחיר פגיעה בנו בתקשורת וביחסי הציבור שלנו כי אין דבר יותר חשוב מאשר להציל את מפרץ אילת כרגע.

משה גפני: תודה רבה.

משה גפני: חבר-הכנסת קרא, נושא כלובי הדגים במפרץ אילת נדון בוועדה כמה פעמים כשאני הייתי יושב-ראש הוועדה, וזו תקופה לא ארוכה.

משה גפני: הגיע דו"ח של ועדת מומחים, היה תיקון לדו"ח ועדת המומחים.

משה גפני: אנחנו לא יכולים להתעלם מדו"ח ועדת המומחים.

משה גפני: גם אני חתום על הצעת החוק ואני מסכים, אין ויכוח בעניין זה.

משה גפני: הרי אני, כיושב-ראש הוועדה, יכולתי להכניס את החוק הזה לתור ואתה יודע, אתה חבר ותיק בוועדה, זה היה יכול לבוא בעוד חצי שנה, שנה.

משה גפני: בגלל שכולנו מסכימים שיש לעניין הזה נגישות לשימור מפרץ אילת, נתתי לזה עדיפות.

משה גפני: עכשיו אנחנו דנים על משהו חדש לחלוטין, שכרגע אנחנו לא יודעים מהו.

משה גפני: אנחנו נעבור סעיף סעיף בחוק ונראה בהמשך הדיונים האם אכן זה נוגע לכלובי הדגים כן או לא ותתקבל החלטה.

איוב קרא: אדוני היושב-ראש, עשינו סיורים, קיימנו דיונים.

איוב קרא: אי-אפשר להשאיר את הנושא הזה ללא הכרעה.

איוב קרא: צריך להחליט כן או לא.

משה גפני: זה בסדר גמור שעשינו סיורים וקיימנו דיונים.

משה גפני: עכשיו אנחנו דנים על הצעת החוק.

משה גפני: חברת-הכנסת יהודית נאות, בבקשה.

יהודית נאות: אני רוצה להסביר שבדיוק כמו אחמד טיבי, וטוב שהוא היה הפותח, החלטתי להשתתף בישיבה הזאת ולא בוועדת החינוך, ששם אנחנו דנים בקיצוצים, נושא לא פחות חשוב, אבל כשההתלבטות היתה האם היום להיות כאן, אני מוכרחה להגיד לך, נחמה, שבאתי בגללך.

יהודית נאות: באתי בגללך משום שאני סבורה שהניסיון להפחיד לא צריך להצליח.

יהודית נאות: אני חושבת ומקווה שהמודעות האלה תהיינה חרב פיפיות למי שפירסם אותן.

יהודית נאות: הן כל כך מקוממות, שאני שמחה שיושב-ראש הוועדה החליט להקדים את הצעת החוק הזאת.

יהודית נאות: אני לא יודעת איזו הצעה בסוף תונח על שולחן הכנסת.

יהודית נאות: יש לערוך כאן תיקונים, אבל אני חושבת שנכון נהגת בזה שהקדמת את הדיון בהצעת החוק משום שאחרת עוד יבזבזו שני מיליארד שקל על מודעות.

רוני מילוא: את יודעת כמה דגים היו צריכים להקריב את חייהם למען המודעות האלה?

יהודית נאות: האמת הנכונה היא שיש כאן שתי מגמות.

יהודית נאות: אחת, של מי שחרד למה שנעשה במפרץ אילת וחש בהילות.

יהודית נאות: ולא בכדי אומר חבר-הכנסת איוב קרא שאנחנו משתהים יותר מדי זמן בנושא הזה.

יהודית נאות: מי שדואג למפרץ חש שמבחינת שונית האלמוגים התהליך איננו הפיך, הזמן איננו לטובתנו.

יהודית נאות: בעוד שאם השונית תיעלם וגם 30% הנותרים ממנה עוד שנה, שנה וחצי לא יהיו, אז יגידו: טוב, השונית כבר הלכה, אז למה לא לגדל דגי דניס?

יהודית נאות: לכן, יש כאן שתי מגמות סותרות: שלנו לנסות ולהציל את הנותר, ושל אחרים שהזמן יעשה את שלו.

יהודית נאות: בין שתי המגמות האלה, פרשת המודעות הביאה אותי להרגשה שחייבים לפעול ועכשיו.

יהודית נאות: לכן, אני מציעה שללא דיבורים מיותרים, לדון בנושא הזה גם בשבוע הבא להמשך העבודה של מה שלא נספיק היום.

משה גפני: בשבוע הבא אין ישיבות.

משה גפני: סגנית שר התשתיות הלאומיות, חברת-הכנסת נעמי בלומנטל, בבקשה.

נעמי בלומנטל: אני בהחלט נגד המודעות.

נעמי בלומנטל: כל המודעות בעד ונגד חברי כנסת, שרים וכו', אנחנו רואים את זה בחומרה רבה, בצורה שצריך לגנות אותה בכל פה ומכל כיוון ובוודאי על הבזבוז הענק של כספים כאלה ואחרים, במיוחד כשנכנסים כאן מרכיבים שהם לא ממין העניין ולא כדאי היה להגיע למצב שבו אנחנו מצויים.

נעמי בלומנטל: באשר לטיעונים המעשיים והאופרטיביים, אין ספק שיש מגוון של אינטרסים, כאשר האינטרס העליון הוא בוודאי האינטרס של מדינת ישראל.

נעמי בלומנטל: אבל יש ניגודים.

נעמי בלומנטל: יש אינטרסים שקשורים לפרנסה, יש אינטרסים שקשורים לתיירות, כל מיני אינטרסים משחקים פה במערכת וכמובן שימור חופי ישראל.

נעמי בלומנטל: אבל אני דווקא נזעקת מול חבריי, גם במידה מסויימת מול יהודית נאות שחיה בחיפה וגם איוב קרא שגר לא רחוק מחוף הכרמל.

נעמי בלומנטל: אני ממש נדה

נעמי בלומנטל: מתי כשראיתי שני מבני ענק חוסמים את כל הנוף של חיפה, ולא ראיתי שום פעילות מצידך.

יהודית נאות: לא ראית את המודעות נגדי אז.

יהודית נאות: בדיוק אותם גורמים כלכליים פרסמו מודעות נגד הפיתוח הכלכלי.

נעמי בלומנטל: אולי להגיד שום פעילות זה לא נכון, נעשתה פעילות.

נעמי בלומנטל: אבל עובדה היא שהמבנים האלה קיימים ומצויים בצורה כל כך מתריסה אל מול הטבע מכל היבט שהוא.

נעמי בלומנטל: אני חושבת שלפני שאתם נוסעים לאילת, קודם תגנו על חופי חיפה.

גבי קדוש: גם על חיפה.

נעמי בלומנטל: גם וגם.

משה גפני: סגנית השר, אני רוצה לומר לך שלגבי המבנה בחיפה שעליו את מדברת, אנחנו בעיצומם של דיונים בחוק שנקרא חוק חופי הים התיכון.

משה גפני: זה חוק גדול מאוד עם הרבה מאוד השלכות על הרבה מאוד נושאים.

משה גפני: אני מתכוון בתקופה הקרובה לעבוד על החוק הזה יום שלם ולהשלים אותו.

משה גפני: החוק הוא מורכב מאוד, מסובך מאוד וגם שם נכנסים אילי הון וראשי רשויות שמנהלים מלחמת עולם נגד החוק.

משה גפני: זה לא סיפור של מה בכך.

משה גפני: אנחנו מטפלים בוועדה גם בחוק חופי הים התיכון, שהזרז העיקרי היה אותו מבנה כפי שאת תיארת אותו.

נעמי בלומנטל: בכל אופן, אנחנו כחברי כנסת, כשרים, צריכים לבחון מה האינטרסים שקיימים ומהי טובת המדינה שגם היא אינטרס שקיים.

נעמי בלומנטל: כל פעם מתרכזים בדגים המסכנים האלה.

נעמי בלומנטל: אם אנחנו מתרכזים בדגים, אין ספק שאנחנו נמצאים בעיצומו של מחקר.

נעמי בלומנטל: הנושא עלה בישיבות קודמות שהיו בוועדה בראשותו של אדוני וגם כבוד שר הבריאות שמייצג כאן את השר לאיכות הסביבה היה במקום, בחן את הדברים.

נעמי בלומנטל: אנחנו נמצאים, כאמור, בעיצומו של מחקר, כאשר יש מזהמים שונים במפרץ אילת, כולל פריצה של ביוב ששמענו עכשיו, האניות שנמצאות שם, יש בסיס של חיל הים שם.

נעמי בלומנטל: גם מכיוון ירדן יש זיהומים מזיהומים שונים.

גבי קדוש: זה בדיוק החוק, להסדיר את כל השימושים.

רוני מילוא: אל תאשימי רק את ירדן במה שלא ראוי להאשים אותם.

רוני מילוא: ירדן נוקטת בכל האמצעים בנושא איכות הסביבה.

רוני מילוא: הלוואי שאנחנו היינו מתנהגים כמו ירדן בנושא מפרץ אילת.

רוני מילוא: אני רוצה להדגיש את זה פה, כי את גם מייצגת את הממשלה.

רוני מילוא: נושא חוות הדגים כבר גרם פעם למשבר עם ירדן, שמנכ"ל המשרד לשיתוף פעולה אזורי היה צריך לנסוע ולטפל בזה איתם ולהקים מחדש את הוועדה שתבדוק את הנושא הזה.

רוני מילוא: אני רוצה למנוע פה פגיעה נוספת ביחסים עם ירדן.

רוני מילוא: הירדנים דואגים לאיכות הסביבה בים סוף.

רוני מילוא: הלוואי שישראל היתה דואגת כמו ירדן לנושא הזה.

רוני מילוא: אני אומר את זה בביטחון ובידיעה מלאה.

רוני מילוא: אני יכול לתת לך את כל פירוט האמצעים שהירדנים נוקטים בנושא הפוספטים, בנושא זיהום המים, בנושא ביוב, בכל הנושאים שהם מטפלים כדי למנוע את זיהום מפרץ אילת.

רוני מילוא: סגנית שר התשתיות נעמי בלומנטל: אני עוד לא התחלתי לומר את המילה ירדן והתנפל עלי כבוד השר לשיתוף פעולה אזורי.

רוני מילוא: אני בוודאי מעוניינת, כמו כולנו, בשיתוף פעולה מלא עם ירדן.

רוני מילוא: אני גם לא אמרתי שמדינת ירדן מזהמת או לא מזהמת.

רוני מילוא: אני אומרת שצריך לבחון את המזהמים השונים שנמצאים, כולל מה שקורה בחוף בין שזה נמל שנמצא בעקבה, בין שזה נמל שנמצא אצלנו ובהחלט אפשר לבחון את זה.

רוני מילוא: ישנם מחקרים ממחקרים שונים.

רוני מילוא: מבלי לפגוע ביחסים עם ירדן, אפשר להגיע לשיתוף פעולה מלא.

רוני מילוא: אם יש משהו שאנחנו צריכים ללמוד מהם, אנחנו נלמד.

רוני מילוא: ואם יש משהו שהם מעוניינים לשתף אתנו פעולה, בבקשה.

רוני מילוא: אני בטוחה שירדן היא לא בראש אלה שאומרים שצריך לחסל את החקלאות הימית במקום.

רוני מילוא: תיכף תשמעי מה אומרים הירדנים.

נעמי בלומנטל: אני חושבת שאנחנו לא צריכים להתנהג בדיוק לפי האינטרסים של ירדן בעניין הזה.

נעמי בלומנטל: אני בהחלט חושבת שהכיוון שאנחנו הלכנו, ולפי דעתי הממשלה הולכת כאן בכיוון מאוד אחראי, שבא ואומר: אנחנו נבחן לעומק את הפרמטרים לכאן ולכאן באשר לחקלאות הימית - מצד אחד, את כל הדברים החיוביים, מן הצד השני את השלילה שיש בעניין הזה כאשר מדובר על העברת כלובי הדגים למקום אחר, ואמרו את זה בוועדה בישיבות קודמות, וניתן זמן מסוים למחקר.

נעמי בלומנטל: להערכתי בזמן הזה, במשך השנה הקרובה, לא באותו זמן ייהרסו כל השוניות במידה ויש השפעה מסויימת של כלובי הדגים.

נעמי בלומנטל: זאת העמדה שלנו.

משה גפני: תודה רבה.

משה גפני: השר לשיתוף פעולה אזורי רוני מילוא.

רוני מילוא: ברשותך, אדוני היושב-ראש, אני רוצה להעיר פה כמה הערות.

רוני מילוא: קודם כל, בנושא היחסים עם ירדן.

רוני מילוא: הנושא של כלובי הדגים גורם לבעיה קשה מבחינת ישראל.

רוני מילוא: זה התחיל באיזה ועדת מומחים שבדקה את הנושא הזה ובכלל לא הגיעה אל הירדנים.

רוני מילוא: היא לא שאלה אותם, לא בדקה שום דבר.

רוני מילוא: היא הוציאה מסקנות לגבי בעיות מפרץ אילת ועקבה בלי לדבר עם הירדנים.

רוני מילוא: כמובן שזה גרם לפגיעה גדולה ולנזק גדול.

רוני מילוא: מנכ"ל המשרד, מגלי ווהבה, דיבר עם הירדנים, נפגש איתם, דיבר עם המומחים כאן, כינס ועדת שרים.

רוני מילוא: אפילו ועדת הפנים עסקה בנושא הזה וקיבלה החלטות בנושא וכתוצאה מזה המומחים התחילו בדיון מחודש ובבדיקה מחודשת והפעם הם כן משתפים את הירדנים.

רוני מילוא: מי שמכיר את המצב יודע היטב שבנושא איכות סביבה אי-אפשר להאשים את הירדנים.

רוני מילוא: בנושא הפוספסטים, המתקנים שלהם הרבה יותר טובים מהמתקנים הישראלים.

רוני מילוא: הם הרבה יותר יעילים בנושא איכות הסביבה.

רוני מילוא: בנושא הדגים, הם עיכבו פיתוח כלובי דגים אצלם בגלל נושא של איכות סביבה.

רוני מילוא: בכינוס הכלכלי האחרון פגשתי גם את מושל עקבה וגם את שר הפיתוח הירדני, ששניהם טיפלו בנושא כלובי הדגים, והם אמרו לי: אנחנו מוכנים לנסות כלובי דגים אצלנו, אבל זאת בעיה.

רוני מילוא: זה מקור כלכלי טוב, נעשה הרבה כסף, אבל זה יגרום לזיהום לא קטן.

רוני מילוא: הם הציעו אפילו מיוזמתם לטפל בנושא של הקמת בריכות דגים ביבשה כדי שאפשר יהיה לגדל את הדגים בלי לגרום נזק סביבתי.

רוני מילוא: הם טוענים שלדעת מומחים הדבר הזה אפשרי, למרות שיש בעיות מסויימות.

רוני מילוא: הם אפילו דיברו על שימוש במים מבריכות הדגים האלה להתפלה או לטיהור לצורך שימוש חקלאי אחר-כך.

רוני מילוא: כלומר, להגיד שזה לא מעניין את הירדנים וזה לא מדאיג אותם – זה מאוד מדאיג אותם וזה מאוד מעניין אותם הנושא הזה.

רוני מילוא: הם רואים בנושא הזה נושא מאוד בעייתי.

רוני מילוא: לכן אני חושב שהעמדה שלנו בנושא הזה, כפי שאמרה קודם חברת-הכנסת יהודית נאות וחברים אחרים שדיברו, לא יכולה למשוך ולגלגל את זה.

רוני מילוא: רבותי, לי יש ניסיון גם פרלמנטרי וגם ממשלתי לא קטן.

רוני מילוא: אני אומר לכם, מה שאני שומע פה, שצריך לערב את המצרים בזה, צריך לערב את אלה ואלה, זה להרוג את העניין וכלובי הדגים ישארו שם עוד עשר, חמש-עשרה, עשרים שנה, יגרמו נזק לאלמוגים ולכל מה שמסביב ולא ייצא מזה שום דבר.

רוני מילוא: גם ליחסים עם ירדן זה יגרום נזק לא קטן ולא ייצא שום דבר.

רוני מילוא: בנושא הזה צריך לקבל החלטות בהקדם.

רוני מילוא: המצרים, עם כל הכבוד, הם לא רלוונטיים.

רוני מילוא: אנחנו מדברים על מפרץ אילת ועקבה.

רוני מילוא: אלה הגורמים הרלוונטיים בעניין.

רוני מילוא: המצרים חשובים לדברים אחרים, אבל הם לא נוגעים לנושא זיהום המפרץ שהוא נוגע לאילת ולעקבה.

נסים דהן: המצרים יושבים 150 מטר משם.

רוני מילוא: אם רוצים להרוג את הנושא, אני מודיע לכם, בואו נערב גם את המצרים בעניין.

איוב קרא: גם את סעודיה.

רוני מילוא: גם את סעודיה כי היא בצד השני של המפרץ.

רוני מילוא: אחרי סעודיה נגיע לאתיופיה.

רוני מילוא: אין גבול למה שאפשר להגיע סביב הים האדום.

רוני מילוא: אני אומר לכם, יש שני גורמים רלוונטיים ואלה מפרץ אילת ומפרץ עקבה.

רוני מילוא: הם הרלוונטיים לגבי העניין.

רוני מילוא: להם יש נגיעה ישירה לזיהום שאנחנו מדברים עליו, כי כלובי הדגים לא נמצאים ליד המצרים, הם נמצאים ליד אילת וליד עקבה.

רוני מילוא: אני אומר את זה כעובדה, כנתון.

רוני מילוא: הם בצפון המפרץ, הם על החוף שליד אילת ועקבה, קרוב לעקבה ויותר קרוב לאילת והם הבעיה שם.

רוני מילוא: אפשר להרוג את העניין ולהגיד: נתייעץ עם המצרים, נתייעץ עם הסעודים, נתייעץ עם כל מיני גורמים אחרים.

רוני מילוא: אולי בגלל בעיות טכניות לא קיבלתי שום תזכיר שנכתב על ידי השר דהן.

רוני מילוא: אני מאוד מכבד את השר דהן ומאוד מעריך את עבודתו.

רוני מילוא: השר דהן מטפל בנושא הזה לא בגלל שהנושא הזה הוא בתחום משרד הבריאות באופן ישיר, אלא מפני שהשר לאיכות הסביבה פסל את עצמו מלטפל בנושא וביקש שהשר דהן יטפל בזה במקומו.

רוני מילוא: הוא נהג בהגינות וביושר ציבורי מכיוון שהיה לו קשר כלכלי עם מגדלי הדגים.

רוני מילוא: מתנהל פה מסע ציבורי, שגם אני הייתי אחד מהכתובות שלו, אם כי אני חייב לומר בעדינות רבה ובזהירות רבה, יחסית לטיפול שטיפלו בחברת-הכנסת נחמה רונן, שזה פשוט אני חושב מעורר שאט נפש מבחינה ציבורית.

רוני מילוא: משקיעים מאות אלפי דולרים, אולי יותר מזה, במודעות על עמודים שלמים ב"מעריב" ב"ידיעות אחרונות" ב"הארץ" סכום עתק על מלחמה אישית של הכפשות אישיות של חברת כנסת.

רוני מילוא: בינתיים כבר ראיתי פרסומים של רשות שמורות הטבע בנושא הזה שמפריכה לחלוטין את הטענות חסרות השחר.

רוני מילוא: מה הדבר הזה?

רוני מילוא: איפה אנחנו חיים?

רוני מילוא: היום כל התהליך הזה מעורר מחשבות כבדות מאוד.

רוני מילוא: אגב, חלק מהגורמים שמשתתפים במימון הם גורמים שמקבלים מיליארדים מכספי המדינה.

רוני מילוא: עם כל הכבוד, יש במחזיקי כלובי הדגים חמישה קיבוצים לא קטנים ששותפים בזה וחברות פרטיות.

רוני מילוא: אני יודע שלפחות התנועה הקיבוצית נהנית ממימון במיליארדים מכספי המדינה.

רוני מילוא: אז אולי גם המדינה מממנת את המודעות האלה נגד נחמה רונן.

רוני מילוא: אני כבר לא יודע מה לחשוב.

רוני מילוא: הרי זו שערוריה שאין כדוגמתה.

רוני מילוא: כל חבר כנסת יכול ללחום ולפעול למען נושאים שהוא מאמין בהם מבלי שינסו בלי הרף להכפיש אותו.

רוני מילוא: אני לא שמעתי שמישהו ניסה להכפיש שר שהיה קשור לעניין ופסל את עצמו.

רוני מילוא: להיפך, אומרים כל הכבוד לו על כך שהוא פסל את עצמו מלטפל בזה.

רוני מילוא: ואם ירצו להכפיש פה, תאמינו לי זה ייצא מאוד לא נעים לכולם, כולל לוביסטים שמטפלים בנושא של בריכות הדגים והקשר שלהם לכל מיני דברים וכל מיני דברים אחרים שישנם פה.

רוני מילוא: מה קורה פה?

רוני מילוא: אדוני יושב-ראש הוועדה, אני חושב שחובתה של הוועדה היא קודם כל לצאת בנושא הזה, כפי שאמר בצדק חברי הכנסת טיבי, נאות וקרא שדיבר על זה בהרחבה, ולהגן על חבר כנסת שמותקף ללא הצדקה וללא סיבה בצורה פרועה כזאת ובסכומים כאלה.

רוני מילוא: לאן נגיע?

רוני מילוא: הרי חברי כנסת לא יוכלו לפעול פה.

רוני מילוא: הם יהיו כל הזמן בפחד שגורמים כלכליים ישמיצו ויכפישו את שמם כפי שזה נעשה.

רוני מילוא: אנחנו פה עומדים במצב שכלובי הדגים היום יש בהם סיכון אמיתי למערכת היחסים שלנו עם ירדן.

רוני מילוא: צריך לראות את זה במלוא כובד הראש.

רוני מילוא: זה לא מקרה שבפגישה שהתקיימה רק לפני שבועיים עם הירדנים, עם מושל עקבה ועם שר הפיתוח הירדני, הם העלו את הנושא הזה, לא אני העליתי אותו, והם ביקשו להקים בריכות דגים ביבשה כדי להפסיק את הזיהום שיש במפרץ.

רוני מילוא: אפשר להגיד: טוב, לא נורא, אז שגם הם יעשו שם כלובי דגים, אז יהיה זיהום גם בצד שלהם.

רוני מילוא: מדובר פה בשכיות חמדה מבחינת טבע של איי אלמוגים שאין להם תחליף ולגידול הדגים יש תחליף, עם כל הכבוד.

רוני מילוא: אני לא מבין למה הכנסת או הממשלה צריכות לקחת בחשבון בנושא הזה שיקולים של אינטרסים כלכליים, בין אם אלה גורמים קיבוציים ובין אם אלה גורמים פרטיים שקשורים לזה.

רוני מילוא: שר החקלאות מנהל פה מלחמה על חקלאות ימית.

רוני מילוא: מה זה חקלאות ימית?

רוני מילוא: חקלאות ימית שפוגעת בערכי טבע בסיסיים, בערכי תיירות, באינטרסים של תיירות שרוצים שתבוא לאילת?

רוני מילוא: זה לא קיים?

רוני מילוא: ואני מדבר כאן כמי שהיה פעם שר לאיכות הסביבה, כמי שהקים את המשרד לאיכות הסביבה.

רוני מילוא: היום במקרה אני תקוע בנושא הזה על רקע נושא היחסים עם ירדן, לא על רקע איכות הסביבה, אבל הדברים מאוד משולבים.

רוני מילוא: אדוני היושב-ראש, אני לא אכנס פה לפרטים ולציטוטים, גם של החלטות ועדת פנים שהיו בעבר, החלטות מאוד חד משמעיות בנושא הזה וגם למגעים שהיו לי ולמנכ"ל משרדי עם הירדנים.

רוני מילוא: אני מאוד מבקש שהכנסת לא תיגרר לדחיית הטיפול בנושא הזה בשיטה שאנחנו מכירים אותה, של לבדוק ולערב את המצרים ואחרים ועוד פעם מומחים.

רוני מילוא: צריך לטפל בנושא הזה מיד, אחרת ייגרם פה נזק שהוא בלתי הפיך.

רוני מילוא: תודה.

משה גפני: תודה רבה.

משה גפני: אני רוצה לשאול את היועצת המשפטית של הוועדה.

משה גפני: חוק שיש לו נגישות למדינות אחרות, האם צריך לדון בו בצורה שונה?

מרים פרנקל-שור: אני לא רואה שום דיון שונה בין הצעת חוק רגילה לבין הצעת חוק שיש לה השלכות.

מרים פרנקל-שור: אני חושבת שצריכות לבוא בפני הוועדה כל העובדות, גם אם יש פגיעה במדינות אחרות.

מרים פרנקל-שור: אולי למשרד החוץ יש איזשהן נקודות שצריכות לבוא בפני הוועדה.

מרים פרנקל-שור: אבל הצעת החוק הזו מקבלת אותו טיפול כמו כל הצעת חוק אחרת.

יצחק גורן: יש אמנה של כל המדינות הערביות סביב מפרץ אילת ועקבה שמגינות על המפרץ, בדיוק כמו שישראל חתומה על אמנה בים התיכון.

יצחק גורן: יש אמנה שנקראת ג'דה.

משה גפני: שלמה שוהם, בבקשה.

שלמה שוהם: כנסת ישראל הקימה, באמצעות תיקון חוק הכנסת, גוף שנקרא נציבות הדורות הבאים, והחובה שלי היא להודיע על התערבות בכל מקרה שיש חקיקה שיש לה השלכה משמעותית לדורות הבאים.

שלמה שוהם: להצעת החוק הזאת יש משמעות לגבי העתיד.

שלמה שוהם: לכן אני מודיע לוועדה על כוונתי לפעול לפי סעיף 34(ג) לחוק הכנסת ולהתערב בחקיקה הזאת משום ההשלכה שיש לה לגבי העתיד.

משה גפני: אני רוצה להודיע לחברי הוועדה ולשרים הנכבדים שנמצאים כאן, יש תקנון ולפי התקנון צריך להודיע ליושב-ראש הכנסת שיש לזה נגישות לדורות הבאים.

משה גפני: אני לא מתכוון לעכב שום חוק בוועדה בגלל הנושא של הדורות הבאים.

משה גפני: אנחנו עוד לא הסתדרנו עם הדור שלנו.

משה גפני: יצחק גורן, מנכ"ל המשרד לאיכות הסביבה, בבקשה.

יצחק גורן: ראשית, אני רוצה להודות לוועדה על רשות הדיבור.

יצחק גורן: דבר שני, אני אישית והמשרד לאיכות הסביבה עומדים מאחורי נחמה רונן.

יצחק גורן: כל ההתקפות הפראיות והציניות, שדורשות חקירה של היועץ המשפטי לממשלה על מי עומד מאחורי הפרסומים והכספים של הפרסומים, ראוי שיירדו מהבמה מהר מאוד.

יצחק גורן: לצערי הרב, גם אני כאיש ציבור, אני לא חבר כנסת, אבל היו כבר מכתבי דרישה משני שרים לפיטורים שלי על רקע המאבק המקצועי של המשרד נגד כלובי הדגים.

יצחק גורן: זה פשוט בושה וחרפה.

יצחק גורן: לגבי החוק - השר דהן הוא שר שאחראי על כלובי הדגים, והמשרד לאיכות הסביבה והשר צחי הנגבי אחראים על החוק כמפרץ אילת.

יצחק גורן: השר צחי הנגבי תומך תמיכה מלאה בחוק.

יצחק גורן: הוא פנה פנייה נוספת לוועדת שרים לענייני חקיקה כדי שישקלו מחדש את ההתנגדות לחוק, ואנחנו תומכים בחוק.

משה גפני: יש עמדת ממשלה לגבי החוק?

נחמה רונן: מזכיר הממשלה הודיע לי שאין עמדת ממשלה לגבי החוק.

יצחק גורן: אין עמדת ממשלה כי השר דהן ביקש בישיבת הממשלה לבחון את הנושא הזה.

משה גפני: האמת היא שלא כל כך הבנתי.

משה גפני: ראיתי את החלטת הממשלה כששני שרים תומכים בחוק ואחד מתנגד וההחלטה היא להתנגד.

נסים דהן: זה ועדת שרים לענייני חקיקה.

נסים דהן: מכיוון שהוגש ערעור לממשלה, החלטת הממשלה היא שהממשלה לא מביעה את עמדתה בינתיים עד שאני אגיש את התזכיר.

נסים דהן: התזכיר הוגש היום.

נסים דהן: הממשלה תדון בזה, אני מקווה, ביום ראשון, אם לא, בימים הקרובים והיא תיתן את החלטתה.

משה גפני: נכון לעכשיו אין עמדת ממשלה.

נסים דהן: על הערעור.

נסים דהן: יש עמדה של ועדת שרים לענייני חקיקה.

נחמה רונן: אם שני שרים בעד ושר אחד נגד, איך יכול להיות שהיא נגד?

יצחק גורן: מפרץ אילת נמצא מבחינה סטטוטורית באנומליה מוחלטת.

יצחק גורן: מפרץ אילת בתחום הישראלי הוא בעצם נמל והוא מוכרז כנמל.

יצחק גורן: מי שאחראי עליו זו רשות הנמלים.

יצחק גורן: זה דבר אבסורדי בצורה מוחלטת.

יצחק גורן: זה אבסורד שמי שאחראי על טיפול אוניות שולט על כל המפרץ הזה שהוא שכיית חמדה ושכיית טבע מהיפות בעולם ומהאיכותיות בעולם שמושכת אליה תיירים במאות אלפים לא רק מהעולם הגדול אלא גם מאות אלפי ישראלים שיורדים לאילת ליהנות מהטבע שישנו שם.

יצחק גורן: אם מדברים על מערכת יחסים כלכלית, גם את זה צריך לקחת בחשבון ולא רק את המערכת החד-ערכית של כלובי הדגים.

יצחק גורן: החוק של חברת-הכנסת נחמה רונן בא לעשות סדר עם התופעה הלא סבירה, שמשרד התחבורה אחראי על המפרץ.

יצחק גורן: יש פה הסדרה של חקיקה חיונית ביותר על כל סעיפיה, ללא יוצא מן הכלל, לטיפול במפרץ.

יצחק גורן: הדבר האבסורדי הוא שאנחנו חושבים את עצמנו למדינה מפותחת ורואים את השכנים שלנו קצת אחרת.

יצחק גורן: השכנים שלנו חתומים כבר על אמנה בין-לאומית ששומרת על מפרץ אילת ואנחנו לא.

יצחק גורן: אנחנו באים אל הירדנים בטענות שהם מזהמים, כשהם הפסיקו לזהם לפני שנים.

יצחק גורן: אנחנו ממשיכים לזהם היום.

יצחק גורן: דו"ח המדענים שקבע את מה שקבע לגבי הירדנים, האנשים שם הוטעו על ידי גורמים כאלה ואחרים וזה פשוט היה דבר בלתי סביר.

יצחק גורן: אנחנו שללנו את הדו"ח הזה בהקשר הירדני.

יצחק גורן: אני שמח שהשלילה המקצועית של המשרד לאיכות הסביבה זכתה לגיבוי מקצועי, אמין, נכון שנבדק על ידי אנשי המשרד שלנו יחד עם מנכ"ל המשרד לפיתוח אזורי.

יצחק גורן: נדמה לי תוך שבוע מאז שהדו"ח המקורי הגיע, כולל נתונים כימיים על איכויות הפוספטים וכו' וכו'.

יצחק גורן: אני חושב שחובה לקדם את החוק הזה מהר.

יצחק גורן: אני מכיר את ההחלטה של השר דהן לגבי כלובי הדגים, ואני חושב שהחוק הזה יכול להסתדר מצוין עם ההחלטה של השר.

משה גפני: תודה רבה.

משה גפני: גבי קדוש, ראש עיריית אילת, בבקשה.

גבי קדוש: קודם כל, היוזמה לחוק הזה התחילה בשנה שעברה, בחודש מרץ, כאשר הכרזנו על שנת איכות הסביבה באילת לכבוד חגיגות אילת שמתקיימות כל שנה בסוף פברואר או ב-10 במרץ ותוך כדי הייזום היתה ועדת היגוי שעבדה.

גבי קדוש: פניתי לחברת-הכנסת נחמה רונן וביקשתי ממנה להוביל את החוק, וזו בעצם הזדמנות נוספת בשבילי להודות על זה שהיא לקחה את העניין ברצינות והובילה אותו.

גבי קדוש: ב-10 במרץ 1949 יצא מברק מאילת על ידי חטיבות הנגב פלמ"ח-גולני שאומר: תודיעו לממשלת ישראל שמפרץ אילת בידינו.

גבי קדוש: לא מספיק שמפרץ אילת בידינו, אנחנו צריכים לשמור עליו לדורות הבאים.

גבי קדוש: אין ספק שחוק איכות סביבה ושמירת טבע בעצם מבטיח את הדורות הבאים.

גבי קדוש: מה שלא כלול בחוק והוא צריך להיכלל זה עניין הסדרת רישוי עסקים.

גבי קדוש: זאת אומרת, לחייב כל עוסק בים ברשיון עסק.

גבי קדוש: בעצם דרך רשיון העסק אפשר לעשות את כל הבדיקות, לתת הנחיות ומגבלות על מנת שהעסק לא יהיה מזיק לסביבה ולא מזהם את הסביבה.

גבי קדוש: זה בעצם הדבר העיקרי שצריך להיות בחוק.

יהודית נאות: זה לא יהיה בחוק.

יהודית נאות: המטרה היא להכריז שאין בעלות לאף אחד.

יהודית נאות: אז גם לא לעיריית אילת.

גבי קדוש: 300 מטר מקו המים לתוך הים זה בשטח השיפוט של העיר אילת.

גבי קדוש: כך ששם כן צריך רשיונות עסק.

גבי קדוש: אני מדבר על מעבר ל-300 מטר.

משה גפני: העיקרון של החוק הוא לשמר את המפרץ.

משה גפני: המשמעות של העניין היא שגם על עיריית אילת יוטלו הגבלות.

גבי קדוש: בהחלט.

גבי קדוש: אני חושב שמי שמתנגד לחוק ובעצם הוא פועל במפרץ אילת, זו הודאה בפרהסיה שהוא מזהם.

גבי קדוש: תודה.

רוני מילוא: אני מבקש לדעת, האם הדוברים כאן הם אלה שעומדים מאחורי המודעות לגבי נחמה רונן?

רוני מילוא: אם כן, אני לפחות מתכוון לא לשמוע ולא להשתתף בדיון כי אני לא חושב שצריך לאפשר להם לדבר פה.

משה גפני: דובי הלמן, בבקשה.

דובי הלמן: כבוד השר יכול לשמוע את דבריי או לא לשמוע את דבריי.

רוני מילוא: אני רוצה לדעת אם אתם עומדים מאחורי המודעות האלה?

קריאה: מה החקירה הזאת?

רוני מילוא: אתה יכול להשיב לי על זה ואל תגיד לי: מה החקירה הזאת?

רוני מילוא: מותר לי לדעת את זה.

משה גפני: שר בממשלת ישראל, שמשתתף בדיון בוועדה, רוצה לדעת האם אתם עומדים מאחורי המודעות שכתבו נגד נחמה רונן.

דובי הלמן: יש לי יותר מניחוש שאם הוא יקשיב בקשב רב לדברים שלי הוא ימצא שאני לא בורח משום אחריות והוא יקבל תשובה, אני מניח, מלאה לשאלתו.

דובי הלמן: אבל יורשה לי להציג את הדברים בסדר שאני ביקשתי להציג אותם.

דובי הלמן: אני רוצה להתייחס לשלושה נושאים.

דובי הלמן: אחד, להתקפה שלוחת הרסן שפתחה בה נחמה רונן, והחזיקו והחרו אחריה חברי כנסת נוספים.

משה גפני: אני אמרתי פה שההתקפות נגד חברת-הכנסת נחמה רונן ונגד השר דהן הן לא במקומן.

משה גפני: הן ראויות לכל גינוי.

משה גפני: מתקיים דיון.

משה גפני: אין פה מחטף.

משה גפני: זאת כנסת שאנחנו דנים בה על כל דבר עם כל ההשלכות של העניין.

משה גפני: כל אחד מקבל את רשות הדיבור.

משה גפני: אתם קיבלתם את רשות הדיבור גם בדיונים שלא היו על חקיקה, אפילו על סתם הצעות לסדר.

משה גפני: ללכת ולתקוף זה דבר שאין לו מקום.

משה גפני: מבקש השר מילוא לדעת אם אתם עומדים מאחורי ההתקפות האלה.

דובי הלמן: היות שקיבלתי את רשות הדיבור ואמרתי שאני לא אברח משום דבר, אם אתה מעדיף אני אגיד דברים שאמרתי כמסקנה ולא כפתיח.

משה גפני: בבקשה, אני מאפשר לך.

דובי הלמן: במשוואה הזאת נראה מי אלה אותם בעלי הון גזלנים, אנשים שהם חסרי כל עכבות.

דובי הלמן: ועוד כבוד השר רוני מילוא הוסיף שגם מקבלים טובות הנאה מהמדינה.

דובי הלמן: אני חבר קיבוץ יוטבתה, שעלה להתיישבות במקום הזה ב-1957 בשעה שאף אחד במדינת ישראל לא האמין שבמקום הזה יכולים אנשים לחיות חיי קבע בצורה מודרנית, לא כבדואים.

דובי הלמן: זו לא אילת עם כל היתרונות היחסיים שיש לאילת, זה בלב המדבר.

דובי הלמן: ובכן, אנחנו התחלנו את חיינו באמת עם הון ציבורי, לא ממשלתי, של הסוכנות.

דובי הלמן: יוטבתה פרעה כבר מזמן את כל חובותיה למוסדות המיישבים.

דובי הלמן: היא לא קיבלה אגורה אחת מהממשלה על שום הסדר חובות.

דובי הלמן: היא נתנה משלה הרבה מאוד כסף כדי לעזור לממשלה להסדיר חובות אחרים, ואנחנו נחשבים פה לבעלי הון, נדל"ניסטים וכדומה.

דובי הלמן: מי עומד מולנו?

דובי הלמן: שלוש שנים אנחנו מותקפים בכל כלי התקשורת, בהתחלה בעיתונות המקומית והארצית, עכשיו גם בטלוויזיה.

דובי הלמן: אנחנו מותקפים לא רק במישור המקצועי, לא רק בשאלה המקצועית שעליה יושבים ודנים ברמה המקצועית אלא בהכפשות על הכוונות ומה שעומד מאחוריהן ועל הרצון הבלתי נלאה שלנו לצפצף על כל העולם ועל איכות הסביבה ועם ישראל שותק, גם הכנסת שותקת.

דובי הלמן: אם מישהו חושב שאפשר להביא את הדברים האלה לביטוי בעיתונות בהתנדבות, הרי כולנו יודעים, וכל אחד יכול לעשות את החישוב הפשוט שאני עושה, כמה עלה הקמפיין נגדנו במשך שלוש השנים האלה.

דובי הלמן: אם אני שם את המספר של 700 אלף דולר, 800 אלף דולר, אני חושב שאני נמצא עדיין במקום הזהיר מאוד.

משה גפני: מר הלמן, אנחנו צריכים לסיים.

דובי הלמן: אני מבין שלא נוח לשמוע אותי.

משה גפני: מר הלמן, זמננו קצר, אני חייב לסיים.

משה גפני: אנחנו לא הולכים לשום מקום, אנחנו ממשיכים את הדיון בחוק.

משה גפני: אני רוצה לשאול אותך שאלה.

משה גפני: אני מבין מתוך דבריך שאתם עומדים מאחורי המודעות.

משה גפני: אני רוצה להבין, ניהלו נגדכם קמפיין שאני לא מכיר אותו.

משה גפני: למה לא יכולתם להשיב על הקמפיין?

משה גפני: למה הייתם צריכים לתקוף את חברת-הכנסת נחמה רונן?

משה גפני: מה יש לכם איתה?

קריאה: היא ניהלה את הקמפיין.

דובי הלמן: שלוש שנים חשבנו שאנחנו לא צריכים לקחת חלק בקמפיין, שחבל מאוד שלא קראת את המודעה שלו.

דובי הלמן: אבל כאשר הגיעו מים עד נפש החלטנו לעשות דבר אחד ויחיד.

דובי הלמן: אחרי שהתפרסם מה שהתפרסם בכתבה עיתונאית, כשכולנו יודעים שעיתונאי הולך לפרסם דבר כזה ומערכת עיתון נותנת אישור לפרסם, היא לא עושה את מלאכתה קלה.

דובי הלמן: היא יודעת שהיא יכולה להיות כתובת להתקפות, לתביעות וכדומה.

דובי הלמן: כשהיא פרסמה מה שפרסמה, אנחנו חשבנו שתפקידנו הוא, כשאנחנו נמצאים עם הגב אל הקיר מול המתקפה הכללית, להביא לידיעת כל הציבור, מי שקורא את "גלובס" ומי שלא קורא את "גלובס", רק את מה שכתוב בכתבה.

דובי הלמן: לא הוספנו מילה ולא גרענו מילה.

דובי הלמן: אם יש בזה התקפות על חברת כנסת, הן ההתקפות שנמצאות בתוך החומר הכתוב בעיתון ולא בחומר המודעות.

דובי הלמן: אם הדבר הזה הוא לא לגיטימי ואם כנסת ישראל חושבת שיש דם אדום רק פה ודם של אנשים שיושבים במקום שיושבים הוא דם שראוי להישפך ושם אפשר לא לדעת ולהתעלם, אני חייב לומר כאזרח המדינה, עם כל הצניעות ועם כל הזכויות, שאני לא מבין את הפתיח של הדיון ומה שהתגלגל בדיון.

דובי הלמן: לכן פתחתי בכותרת שפתחתי.

דובי הלמן: הנושא השני הוא הנושא הירדני.

דובי הלמן: אני חייב להביא לידיעת כבוד השר שכבר איננו פה וחברי הכנסת, מה קורה בירדן.

משה גפני: השר לא נמצא כאן.

משה גפני: הוא אמר שהוא לא רוצה לשמוע את הדברים שלך.

נעמי בלומנטל: אנחנו רוצים בכל זאת לשמוע מה קורה עם ירדן.

משה גפני: בסדר, אני מאפשר לו לדבר.

משה גפני: אני רק אומר שהשר לא נמצא פה מפני שהוא לא רוצה לשמוע אותו בגלל שהוא מתקיף חברת כנסת.

אבשלום וילן: שלוש שנים שפכו את דמם, לא ראיתי את השר רוני מילוא קם להגן ולהגיד: יש צדק.

אבשלום וילן: לא ראיתי שהוא קם להגן על השר נסים דהן.

דובי הלמן: לגבי ירדן, לא כל המידע על מה שנעשה בירדן מצוי בידי המשרד.

דובי הלמן: אני רוצה לומר, כל הכבוד לניהול המימשק המפרצי של הירדנים.

דובי הלמן: הראיה הפשוטה והמוכחת ביותר היא ששמורת האלמוגים בירדן חיה, קיימת ותוססת.

דובי הלמן: הירדנים בפירוש טוענים שהם יודעים לנהל מימשק של חקלאות ימית בים בלי לפגוע בשמורת האלמוגים.

דובי הלמן: לגבי החוק, אני חושב שכבוד שר הבריאות צודק בעניין זה, שהחוק לא עוסק בכלובי הדגים.

דובי הלמן: מאידך, אני חושב שהפרשנות של חבר הכנסת איוב קרא היא פרשנות טובה למדי.

דובי הלמן: אם בתוך החוק יש סעיף שאומר ששום חומר מהחי, הצומח וכדומה לא יכול להיכנס לים, הכוונה ברורה ושקופה ושום פרשן לא יוכל אחר-כך להגיד שום דבר אלא צריך להוציא את הכלובים.

דובי הלמן: לכן, אני חושב שחבר הכנסת איוב קרא צודק וצריך להסתכל על החוק הזה בקפידה.

דובי הלמן: מי שמתכוון באמת לחוקק חוק כללי ולהשאיר את השאלה השנויה במחלוקת האם הכלובים פוגעים או לא פוגעים לדיונים מקצועיים ולא לחקיקה של הכנסת, זה בסדר גמור.

משה גפני: תודה רבה.

משה גפני: עו"ד מוטי ארד, בבקשה.

מוטי ארד: אני לא מתייחס לכל הפרסומים, אני רק מציין שמפרץ אילת לא יכול להמתין לניטורים ולמחקרים כשקבוצות שונות רוצות להנהיג את השיטה הזאת של להמתין ולעכב את הדברים.

מוטי ארד: המפרץ גוסס ועומד למות.

מוטי ארד: הצעת החוק שאנחנו היינו מעורבים בה, מהתחלה נועדה לעצור את התהליכים המתערבים.

מוטי ארד: זאת אומרת, לשמור ולא להתערב בטבע, כמו שאמר השר.

מוטי ארד: התהליכים המזהמים הם אלה שייעצרו.

מוטי ארד: דו"ח בין-לאומי קבע שכלובי הדגים הם המזהמים הראשיים במפרץ.

מוטי ארד: כאשר מישהו מתנגד לחוק באופן עקרוני, לא לסעיף זה או אחר, הוא אומר: אני רוצה לזהם או אני עלול לזהם.

משה גפני: מר הלמן אמר דבר פשוט.

משה גפני: הוא אמר: אם כלובי הדגים בחוק, אני נגד.

משה גפני: אם כלובי הדגים בחוץ, אני בעד.

מוטי ארד: אנחנו אומרים שהחוק הזה חייב לעבור מהר כי אין זמן.

מוטי ארד: אם פה הכל יתעכב לניטורים ולבדיקות, לא יהיה זמן.

משה גפני: תודה רבה.

משה גפני: עופר אבירן, בבקשה.

עופר אבירן: אני מצטרף באופן חד משמעי לדברים של השר רוני מילוא.

עופר אבירן: קודם כל, אין חקלאות ימית והוא ציין את זה בשיחות שלו עם השר הירדני ומושל עקבה.

עופר אבירן: לכן הניסיון להגיד ששם מסתדרים עם החקלאות הימית, היא לא קיימת.

עופר אבירן: הירדנים חושבים על האפשרות ביבשה.

עופר אבירן: משרד החוץ תומך בהצעת החוק.

עופר אבירן: הוא חושב שיש כמה תיקונים שמתחייבים, גם בנושא של משרד החוץ, שיתוף פעולה אזורי ביחד.

משה גפני: תודה רבה.

משה גפני: אני רוצה לסכם את הדיון.

משה גפני: קיימנו דיון עקרוני שלא מיצינו אותו, אנחנו גם לא נוכל למצות אותו.

משה גפני: בישיבה הבאה נתחיל לדון על סעיפי החוק.

משה גפני: אני אצמצם את מספר המוזמנים וכאן יתחיל להיות דיון מקצועי על שימור מפרץ אילת, כך מליאת הכנסת החליטה.

משה גפני: אני אתייעץ עם היועצת המשפטית של הוועדה את מי אני חייב להזמין לוועדה ואת מי ארצה להזמין לוועדה.

משה גפני: אני שמעתי פה דברים שלא מצאו חן בעיניי, שאנשים עומדים מאחורי מודעות של התקפות אישיות על חברי כנסת.

משה גפני: אני חושב שזה לא ראוי.

משה גפני: אפשר לנהל קמפיין גדול נגד החוק.

משה גפני: זה בסדר גמור בחברה מתורבת ודמוקרטית.

משה גפני: אבל לא ראוי לנהל קמפיין נגד חברת כנסת.

משה גפני: אני מאוד אשקול את העניין מי יוזמן לדיונים הבאים.

משה גפני: תודה רבה.

משה גפני: הישיבה נעולה.